कतर ने १२ वर्ष बाद पहली बार इस वर्ष अप्रैल में ईरान के साथ गैस फील्ड विकसित करने का समझौता किया है। यह विश्व का सब से बड़ा गैस फील्ड है। कतर अब तक सऊदी का अनुगामी देश रहा है। वह इस तरह स्वयंनिर्णय करे, यह सऊदी को कतई मंजूर नहीं है। कतर के इस संघर्ष के तात्कालिक कारण अब भी बहुत स्पष्ट नहीं हैं। लेकिन न्यूयार्क टाईम्स के अनुसार इस वर्ष अप्रैल में कतर का इराक और सीरिया के सुन्नी और शिया दोनों बागियों के साथ हुआ समझौता कारण बना है। इस समझौते के पीछे दो कारण थे। एक- पिछले १६ माह से बंधक बनाकर रखे २६ कतरी नागरिकों को शियाओं से मुक्त कराना और दूसरा- सीरिया में शिया और सुन्नी दोनों बागियों से दोस्ती कर वहां से नागरिकों को बाहर करना। इससे सीरिया के अकेले मदाया गांव से २००० लोगों को बचाया गया। सऊदी अरब व यूएई का कहना है कि इस समझौते में कतर ने शिया बागियों को ७०० मिलियन ऑलर की रकम अदा की। ईरान और मुस्लिम ब्रदरहुड के समर्थकों को हथियार दिलवाने का भी कतर पर आरोप है। तालिबान का सम्पर्क कार्यालय कतर की राजधानी दोहा में है, जिस पर कतर का कहना है कि अमेरिका के कहने पर ही खोला गया था, लेकिन अब अमेरिकी दोहरी चाल चल रहे हैं।